Om tre uger er studenterkørsel ikke længere forbeholdt studenter.

Det fortæller transportminister Hans Christian Schmidt (V), der har lavet en lovændring til glæde for elever fra erhvervsskoler og andre toårige uddannelser.

- Vi har lavet bekendtgørelsen om, så alle unge, der afslutter en ungdomsuddannelse på minimum to år, kan fejre det med en eksamenskørsel, siger ministeren til P3.

Sådan en studenterkørsel, som nu bliver til eksamenskørsel, er en festlig dansk tradition, og det er på høje tid, at flere unge får mulighed for at deltage i det. hans christian schmidt, transportminister

Hidtil har den festlige begivenhed, der som oftest bliver fejret med dyt, høj musik og skåltaler over rækværket på lastbilen eller hestekærren, været forbeholdt unge, der klarer sig igennem en af følgende uddannelser:

STX (studentereksamen, det almene gymnasium), HHX (højere handelseksamen), HTX (højere teknisk eksamen) og HF (højere forberedelseseksamen), som det fremgår af politiets regler for studenterkørsel.

Men nu skal politiet ændre i reglerne.

- Sådan en studenterkørsel, som nu bliver til eksamenskørsel, er en festlig dansk tradition, og det er på høje tid, at flere unge får mulighed for at deltage i det, siger Hans Christian Schmidt.

De nye regler træder i kraft den 1. juni i år.